༄༅། །ཉིད་བསྟོད་ཀྱི་རང་འགྲེལ་བཞུགས་སོ། །

༄༅། །རྣལ་འབྱོར་གྱི་དབང་ཕྱུག་སངས་རྒྱས་མཉན་པ་གྲུབ་ཐོབ་ཀྱི་ཞབས་ལ་གུས་པ་ཆེན་པོས་ཕྱག་འཚལ་ཞིང་སྐྱབས་སུ་མཆིའོ། །བརྩེ་བ་ཆེན་པོས་བྱིན་གྱིས་རླབས་ཏུ་གསོལ། འདིར་བདག་ཉིད་ལ་བདག་ཉིད་ཀྱིས་བསྟོད་པར་བྱས་པའི་ཚིགས་སུ་བཅད་པ་ཟླ་མེད་མར་འབོད་པ་དེ་ཉིད་ཀྱི་ཚིག་དོན་དགྲོལ་བར་བྱ་སྟེ། དེ་ཡང་ཟླ་མེད་སོགས་ཀྱི་ཚིགས་སུ་བཅད་པའི་དོན་ལ།

ཟླ་མེད་སྟོན་པའི་བསྟན་པ་གང་ཡིན་པ། །

འཆུགས་མེད་དངོས་ཉིད་ལེགས་པར་བཙལ་བྱས་ནས། །

ཡང་དག་ཚུལ་ལ་བསྙེན་པའི་བརྟུལ་ཞུགས་ཅན། །

བསྟན་ལ་ངེས་པར་རྫོགས་དེར་གསོལ་བ་འདེབས། །

སངས་རྒྱས་ཀྱི་བསྟན་པ་མཐའ་དག་གི་སྙིང་པོ་ནི་གསང་ཆེན་རྡོ་རྗེ་ཐེག་པ་བླ་ན་མེད་པ་ཡིན་ལ། དེ་མ་འཆུགས་པ་ནི་སྤྲུལ་པའི་གནས་རྣམས་སུ་གྲུབ་པ་ཐོབ་པའི་དཔའ་བོ་དང་རྣལ་འབྱོར་མ་རྫུ་འཕྲུལ་དང་མངོན་པར་ཤེས་པ་ཐོགས་པ་མེད་པ་དང་ལྡན་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་བྱིན་གྱིས་བརླབས་པའི་སྤྲུལ་པའི་སྐུ་སྟེ། དེ་ཡང་བཅོམ་ལྡན་འདས་རྡོ་རྗེ་འཆང་ཆེན་པོའི་རྣམ་པར་ཤེས་པ་ཚོགས་བརྒྱད་དག་པ་ལས། ཡེ་ཤེས་གསང་བ་སྐུ་བརྒྱད་ཀྱི་ངོ་བོ་གྲུབ་ཆེན་རྣལ་འབྱོར་བརྒྱད་ཀྱིས་འཇིག་རྟེན་ཆོས་བརྒྱད་རྣམ་པར་དག་པའི་དུར་ཁྲོད་བརྒྱད་དུ། གཏུམ་མོ་སྒྱུ་ལུས། རྨི་ལམ་འོད་གསལ། བར་དོ་འཕོ་བ། གྲོང་འཇུག་ལས་རྒྱ་སྟེ་ཕྲིན་ལས་ཀྱི་ཕྱག་རྒྱ་བརྒྱད་ཀྱི་སྒོ་ནས་མཆོག་གི་དངོས་གྲུབ་སྦྱིན་པར་མཛད་པ་ལས། གསང་སྔགས་ཀྱི་གདུལ་བྱ་ཞིང་དག་པ་རྣམས་སུ་བྱ་དང་རི་དྭགས་དང་བཅས་པ་ཟུང་འཇུག་གི་སྐུར་གྲུབ་སྟེ། རྟོགས་ལྡན་གྱི་རྣལ་འབྱོར་རིག་པ་འཛིན་པའི་དབང་ཕྱུག་བར་མ་ཆད་དུ་བྱོན་པ་ནི་རྡོ་རྗེ་ཐེག་པའི་བསྟན་པ་མ་འཆུགས་པར་བྱོན་པ་ཡིན་ལ།

དེ་ཡང་རྣལ་འབྱོར་གྲུབ་ཆེན་བརྒྱད་ཀྱི་ངོ་བོ་དཔལ་འཁོར་ལོ་སྡོམ་པ་ཏཻ་ལོ་པ་དང༌། དཔལ་རྡོ་རྗེ་སེམས་པ་ནཱ་རོ་པ་དང༌། དཔལ་ཀྱེ་རྡོ་རྗེ་ལོ་ཙཱ་བ་ཆེན་པོ་དང༌། དཔལ་གསང་བ་འདུས་པའི་བདག་ཉིད་འཇམ་དཔལ་བཤེས་གཉེན་རྗེ་མི་ལ་དང༌། དཔལ་ཆགས་པ་རྡོ་རྗེ་བྱ་བ་དཔལ་སྒམ་པོ་པ་དང༌། རྣལ་འབྱོར་མའི་རང་བཞིན་རྗེ་དུས་གསུམ་མཁྱེན་པ་སྟེ་སྤྲུལ་པའི་སྐུ་རིམ་པ་བདུན་དུ་བརྒྱུད་པའི་ཐུགས་སྲས་ཡེ་ཤེས་ཀྱི་རྡོ་རྗེ་དྲི་མ་མེད་པ་དེ་དག་གི་སྙིང་པོ་རྗེ་བཙུན་ས་ར་ཧའི་བདག་ཉིད། མཁས་པ་ཆེན་པོ་དྲན་པ་ཡེ་ཤེས་ཀྱི་ཐུགས་རྒྱུན་ལས་འཁྲུངས་པ་རྗེ་སངས་རྒྱས་མཉན་པ་ཆེན་པོ་བྱ་བ་དག་པའི་དབུ་མར་ཐིག་རླུང་སེམས་གསུམ་གྱི་རྒྱུ་བ་རེངས་པ། ཉོན་མོངས་པ་དང་ཤེས་བྱའི་སྒྲིབ་པའི་མུན་པ་མ་ལུས་པ་ཕྱག་རྒྱ་ཆེན་པོའི་འོད་ཟེར་གྱི་གསལ་བ། མཁྱེན་གཉིས་ཀྱི་ཡེ་ཤེས་ཀྱི་སྤྱན་གསལ་བ། ཡི་དམ་གྱི་ལྷ་ནམ་མཁའི་སྐར་མ་ལྟར་བཀྲ་བ་དང་རང་བཞིན་གཅིག་ཏུ་འདྲེས་པ་དེ་ཉིད་ཀྱི་དངོས་པོས། བདག་ཅག་གི་སྐྱེ་བ་དཔག་ཏུ་མེད་པར་ཟབ་མོ་རྡོ་རྗེ་ཐེག་པའི་ལེགས་བྱས་ཀྱི་སྨོན་ལམ་ཟབ་མོ་གྲུབ་པས་ཚེགས་ཆུང་ངུས་སྩལ་བས་མངོན་དུ་གྱུར་པའོ། །

དེ་ཡང་ཡང་དག་པར་བསྙེན་པ་ཡིན་ཏེ་ཇི་ལྟར་ན་རྒྱལ་བ་རྒྱ་མཚོ་དང༌། གསུང་ཆོས་ཀྱི་ཕུང་པོ། ཐུགས་བདེ་བ་ཆེན་པོའི་གོ་འཕང༌། ཕྲིན་ལས་རྟག་པ་དམ་པའི་གནས་ཏེ། རྡོ་རྗེའི་དཀྱིལ་འཁོར་བཞིར་ཉི་མའི་སྟོབས་གསུམ། ཟླ་བའི་ཡོན་ཏན་ལྔ་སྒྲ་གཅན་གྱིས་ནུས་པས་ལེགས་པར་ཟོས་པའི་ཚུལ་གྱི་དབང་བསྐུར། དབུགས་ཕྱུང༌། གཟེངས་བསྟོད། ལུང་བསྟན་པ་ལས་ཡོན་ཏན་གྱི་དང་བ་རྒྱ་ཆེར་ཐོབ་པ་ཡིན་ནོ། །

དེ་ཉིད་ཀྱི་སྤང་བྱ་མི་མཐུན་པའི་ཕྱོགས་མཐའ་དག་བརྟུལ་ཞིང༌། སངས་རྒྱས་ཀྱི་ཞིང་སྲིད་དོ་ཅོག་གི་ཞིང་ཁམས་སུ་ཞུགས་ནས། སངས་རྒྱས་ཐམས་ཅད་ཀྱི་བསྟན་པའི་རིམ་པ་མ་ལུས་པ་ཡོངས་སུ་རྫོགས་པར་འཛིན་པ་འདི་ནི་མཐུ་ཕུན་སུམ་ཚོགས་པ་སྟེ་བཅོམ་ལྡན་འདས་ཕྱག་ན་རྡོ་རྗེའི་ངོ་བོ་ཉིད་དུ་གྲུབ་བོ། །

བཅས་དང་ཞེས་སོགས་ཀྱི་ཚིགས་སུ་བཅད་པའི་དོན་ནི།

བཅས་དང་རང་བཞིན་ཁ་ན་མ་ཐོའི་ཆོས། །

ལྟར་སྣང་དམ་པའི་ཆོས་སུ་བཅོས་པ་རྣམས། །

སྦུན་ལྟར་ཕྱི་རོལ་གྱུར་པ་ཉིད་གཟིགས་ནས། །

དོན་བཟང་ལེགས་བཤད་འདོམས་དེར་གསོལ་བ་འདེབས། །

སྤྱིར་འཇིག་རྟེན་ན་སངས་རྒྱས་འབྱུང་བ་ནི། སྐྱེ་དགུ་ཐམས་ཅད་ཀྱི་སྐྱབས་དང༌། དཔུང་དང༌། གཉེན་དང༌། དཔང་པོ་དང༌། ཚད་མར་གྱུར་པ་སྟེ། འགྲོ་བ་ལོང་བ་ཐམས་ཅད་ཀྱི་མིག་བུ། སེམས་ཅན་དམུས་ལོང་རྣམས་ཀྱི་སྣང་བ་དམ་པ་ཡིན་ལ། དེ་ཡང་ཡང་དག་པར་རྫོགས་པའི་སངས་རྒྱས་ནི། རང་རྒྱུ་བསམ་སྦྱོར་ཕུན་སུམ་ཚོགས་པ་ལས་རང་འབྲས་བདེ་བར་གཤེགས་པའི་གོ་འཕང་འགྲུབ་ལ། དེ་ཉིད་ཀྱི་རྒྱུ་འབྲས་ནི་ལམ་དང་འགོག་པའི་བདེན་པ་ཕྱིར་མི་ལྡོག་པ་དེ་ཉིད། རང་ཉིད་ཀྱི་ཇི་ལྟར་མངོན་དུ་མཛད་པ་དེ་ཉིད་གཞན་ལ་སྟོན་པས་སེམས་ཅན་ཐམས་ཅད་ཐར་པའི་གྲོང་ཁྱེར་དུ་གཞུག་པ་ཡིན་ལ། དེ་ཉིད་ཀྱི་ཕྱིར། ཆོས་གང་གིས་ནི་ཐར་པ་དང་ཐམས་ཅད་མཁྱེན་པ་ལ་བར་དུ་གཅོད། གང་གིས་ནི་བར་དུ་གཅོད་པ་དེ་འཇིལ་བར་བྱེད་ཅེས་སེང་གེའི་སྒྲ་བསྒྲགས་པ་དེ་ཉིད་མི་འཇིགས་པའི་ཕྱིར།

ཐམས་ཅད་མཁྱེན་པའི་གསུང་བདེན་པ་བཅུ་གཉིས་ཀྱི་དོན་ཅན་ཏེ། གདུལ་བྱ་རྣམས་ལ་རྗེས་སུ་བསྟན་པས་བླང་དོར་གྱི་མིག་འབྱེད་པར་འགྱུར་བས། ཐར་པ་ལ་དགོས་པའི་དོན་ཀུན་སྟོན་པ་ལ་ནི། ཀུན་མཁྱེན་པ་དང་ཀུན་གཟིགས་པ་ཞེས་པའི་ཕྱིར། བཅས་རང་གི་ཁ་ན་མ་ཐོ་བས་མཚོན་ཏེ་ཐར་པའི་ཐབས་མ་ཡིན་པ་ལ་མ་ཡིན་པ་དང༌། ལྷག་པའི་བསླབ་པ་གསུམ་ལ་སོགས་ཐར་པའི་ཐབས་ཡིན་པ་ལ་ཡིན་པར་སྟོན་པ་ལ་སྒྲིབ་པ་དང་བྲལ་ཏེ། དོན་བཟང་པོ་སྲིད་པ་དང་ཞི་བ་ལ་མི་གནས་པའི་མྱ་ངན་ལས་འདས་པའི་ཆོས་ཀྱི་འཁོར་ལོ་རྣམ་པ་ཐམས་ཅད་དུ་འདོམས་པར་མཛད་པས་རྣལ་འབྱོར་གྱི་དབང་ཕྱུག་རྣམས་ཀྱི་གཙུག་གི་ནོར་བུ་གྲུབ་བོ། །

འདི་དང་ཞེས་སོགས་ཀྱི་ཚིགས་སུ་བཅད་པའི་དོན་ནི།

འདི་དང་གཏན་གྱི་འདུན་མ་ཐམས་ཅད་པ། །

ཡོངས་འཛིན་དགེ་བའི་བཤེས་ལས་འབྱུང་སེམས་ནས། །

ཟློག་མེད་མོས་པ་གོང་འཕེལ་ཕུལ་བྱུང་བ། །

དད་པའི་ཕ་རོལ་སོན་དེར་གསོལ་བ་འདེབས། །

འགྲོ་བ་མ་ལུས་པ་འཁོར་བའི་སྡུག་བསྔལ་ལས་ཐར་བའི་རྒྱུ་གཅིག་པོ་ནི་ཐར་པ་སྟེ་དེའི་ཐབས་སྟོན་པའི་ཐར་པ་པོ་བདེ་བར་གཤེགས་པ་དེ་ཉིད་ལ་རག་ཅིང༌། དེ་ཉིད་ཀྱི་རྣམ་པར་སྤྲུལ་པའི་སོ་སོ་སྐྱེ་བོའི་ཡོངས་སུ་འཛིན་ནས་བཟུང་སྟེ་ངོ་བོ་ཉིད་སྐུ་གང་ལ་མངོན་སུམ་དུ་གྱུར་པའི་བར་དེ་དག་ཐམས་ཅད་ནི་བདེ་བར་གཤེགས་པའི་ལམ་དུ་ཡོངས་སུ་འཛིན་པར་མཛད་པ་ཡིན་ལ། ཡོངས་འཛིན་དེ་དང་དེ་ལྟ་བུའི་གོ་འཕང་ལ་བཟློག་ཏུ་མེད་པའི་དད་པ་དྲག་པོ་ཕུལ་དུ་བྱུང་བའི་མོས་པ་ས་ནས་སར་གོང་དུ་འཕེལ་བས། དད་སོགས་འཕགས་པའི་ནོར་བདུན་གྱི་ཕ་རོལ་ཏུ་ཕྱིན་པ་མཐའ་ཡས་པའི་ས་ཆེན་པོ་མི་སློབ་པའི་ལམ་ལ་གནས་ཏེ། གསོལ་བ་འདེབས་པ་པོ་རྣམས་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྦྱིན་པར་གྲུབ་བོ། །

ཚེ་འདི་ཞེས་སོགས་ཀྱི་ཚིགས་བཅད་ཀྱི་དོན་ནི།

ཚེ་འདིའི་གྲགས་འབྱོར་སྙིང་པོས་དབེན་པའི་ཚུལ། །

ཚིག་ཙམ་མིན་པར་སྙིང་ནས་རབ་རྟོགས་ཏེ། །

ཞེན་ལོག་སྲེད་པ་བྲལ་བའི་རྣམ་ཐར་ཅན། །

དགོས་མེད་དྲན་པ་བསྟན་དེར་གསོལ་བ་འདེབས། །

སངས་རྒྱས་དང་ས་ཆེན་པོ་ལ་བཞུགས་པའི་བྱང་སེམས་མཐའ་དག་གི་མཛད་པའི་ཡུལ་ནི་འཁོར་བའི་གནས་ཏེ། དེར་ཇི་ལྟར་གནས་ཀྱང་དེ་དག་གི་ཉེས་པས་མ་གོས་པ་པདྨ་དཀར་པོ་ཆུའི་དབུས་སུ་གནས་ཀྱང་ཆུའི་དྲི་མས་མི་གོས་པའི་ཕྱིར། འཕགས་པ་སྤྱན་རས་གཟིགས་དབང་པོའི་ཕྱག་གི་མཐིལ་དུ་འཛིན་པ་ཉེ་བར་མཚོན་ཏེ་ཁམས་གསུམ་པའི་ཚེ་འདིའི་ལས་ཀྱི་འཕངས་པའི་འབྲས་བུ་ཐམས་ཅད་ནི་སྡུག་བསྔལ་གྱི་བདེན་པ་རོ་དང་འདྲ་བར་སྟོན་ཏེ། ལྗོན་པ་ལས་སྨིན་པའི་འབྲས་བུ་མི་འབྱོར་བ་བཞིན། གཟུང་འཛིན་གྱི་ཞེན་པ་ལེགས་པར་དོར་བའི་ངང་ཚུལ་གྱི་དྲན་པ་དང་ཤེས་བཞིན་ཉེ་བར་སྟོན་པའི་ཚུལ་ཅན་གྱིས་བྱང་ཕྱོགས་ཀྱི་རྒྱུད་དུ་བྱུང་ཡང་འཇིག་རྟེན་གྱི་ཆོས་ཀྱིས་མ་གོས་པའི་ལམ་ཡོན་པོར་མི་འཛུར་བར་བྱེད་པས་གདུལ་བྱ་ལེ་ལོ་ཅན་དག་དཀའ་བ་ངོ་མཚར་པ་སྤྱད་དུ་འཇུག་པས་ཚེགས་ཆུང་ངུ་ལ་ཟུང་འཇུག་གི་གོ་འཕང་དུ་སྨིན་པར་གྲུབ་བོ། །

བྱམས་པའི་སོགས་ཀྱི་ཚིགས་སུ་བཅད་པའི་དོན་ནི།

བྱམས་པའི་བློ་ཅན་སྙིང་རྗེའི་གདུང་ཤུགས་དང༌། །

འབྲལ་བ་མེད་པར་ངེས་འབྱུང་རྣམ་པར་དག །

སྡུག་བསྔལ་རྒྱུ་དང་བཅས་པ་རྟག་སྐྱོ་ཞིང༌། །

མི་རྟག་ངེས་པར་སེམས་དེར་གསོལ་བ་འདེབས། །

སངས་རྒྱས་དང་བྱང་ཆུབ་སེམས་དཔའ་མཐའ་དག་གིས་སེམས་ཅན་ལ་ཐུགས་རྗེ་འཇུག་པ་ནི། མཁྱེན་པ་དང༌། བརྩེ་བ་དང༌། ནུས་པ་གསུམ་ཡིན་ལ། དེ་ཡང་བྱམས་པ་ཆེན་པོའི་མཁྱེན་པ་དྲི་མ་མེད་པས་གཟིགས་ནས་བརྩེ་བ་ཆེན་པོས་སྡུག་བསྔལ་བ་ལ་རྗེས་སུ་ཆགས་པའི་གདུང་བ་གོམས་པའི་ནུས་པས་བདུད་ཀྱི་སྡེ་དཔུང་དང་བཅས་པ་གཞོམ་པས་སྲིད་པ་དང་ཞི་བའི་ས་གཉིས་ལས་ངེས་པར་འབྱུང་སྟེ། དཔལ་རྡོ་རྗེ་སེམས་པའི་གོ་འཕང་ལ་གེགས་བྱེད་ཀྱི་རྒྱུ། འཕོ་བའི་བག་ཆགས། ཤིན་ཏུ་ཕྲ་བའི་ལུས་སེམས་གཞོམ་པར་དཀའ་བ་གཉིད་རྨི་སད་སྙོམས་ཀྱི་ཐིག་ལེ་བཞི་རྟག་པའི་ངང་ཚུལ་དུ་གཞིགས་ནས། མཆོག་ཏུ་མི་འགྱུར་བའི་རིང་བསྲེལ་གྱི་འོད་ཟེར་ཆེན་པོས་རྒྱས་གདབ་པས་རྡོ་རྗེ་ཧཱུྃ་མཛད་ཀྱི་སྒྲ་ཆེན་པོ་སྒྲོགས་པར་གྲུབ་བོ། །

ཉོན་མོངས་ཞེས་སོགས་ཀྱི་ཚིགས་སུ་བཅད་པའི་དོན་ནི།

ཉོན་མོངས་ངན་བློར་སྐད་ཅིག་མི་གཏོང་ཞིང༌། །

གལ་ཏེ་ཤར་ཡང་གཉེན་པོའི་ཆུ་ལོན་ཅན། །

དགེ་བའི་ངང་ཚུལ་བཟང་པོ་མི་གཏོང་བའི། །

བཤེས་གཉེན་ཕན་མཛད་གང་དེར་གསོལ་བ་འདེབས། །

ཉོན་མོངས་པ་ནི་ཡང་དག་པར་ན་མཚན་མའི་རྣམ་རྟོག་སྟེ། དེ་ནི་གདོད་མ་ནས་ཤེས་བྱ་ལ་རང་བཞིན་གྱིས་འོད་གསལ་བ་ཡིན་ལ། ཅི་སྟེ་ཡང་དག་པར་མ་ཡིན་པའི་ཀུན་རྟོག །མ་དག་པའི་རྟེན་འབྲེལ་གྱིས་འཁྲུལ་པའི་ངོར་ཤར་བ་ན་ཡང༌། དཀོན་མཆོག་གསུམ་གྱི་ཆབ་སྲིད་བརྟན་པར་གནས་པ་དང༌། ཚོགས་གཉིས་ཡོངས་སུ་རྫོགས་པའི་མངའ་ཐང་དང༌། ཆོས་ཀྱི་དབྱིངས་རང་བཞིན་གྱི་རྣམ་པར་དག་པའི་མཐུ་ལས། གཉེན་པོའི་ཚོགས་མ་ལུས་པའི་མཐུ་དཔལ་གྱི་ཐར་པ་དང་ཐམས་ཅད་མཁྱེན་པའི་དགེ་བའི་ངང་ཚུལ་རྒྱུན་མི་ཆད་པར་བརྟེན་པས། དཀོན་མཆོག་གི་གདུང་བཤེས་གཉེན་གྱི་མཆོག་དམ་པར་གྲུབ་པའོ། །

གཟུ་བོར་ཞེས་སོགས་ཀྱི་ཚིགས་སུ་བཅད་པའི་དོན་ནི།

གཟུ་བོར་གསུང་རབ་དོན་ལ་མཉམ་གཞག་ནས། །

དྲང་ངེས་སོ་སོར་འབྱེད་པའི་ཤེས་རབ་ཀྱིས། །

ཅལ་སྒྲོགས་རྗེས་སུ་རྒྱུག་པར་མི་བྱེད་པར། །

ངེས་དོན་དམ་པ་འཆད་དེར་གསོལ་བ་འདེབས། །

སྤྱིར་ཐར་པའི་ཐབས་ལ་ཡང་དྲང་དོན་དང་ངེས་དོན་གཉིས་ལས། ངེས་པའི་དོན་ཉིད་དབང་བཙན་ཏེ། དེའི་ཕྱིར། ཡིན་ལུགས་རྟོན་པ་བཞི་ལྡན་དུ་ཉམས་སུ་ལེན་པ་ལས། གང་ཟག་དང༌། ཚིག་དང༌། དྲང་དོན་རྣམ་ཤེས་ཀྱི་བསླད་པ་ཐམས་ཅད་གཟིངས་ལྟར་དོར་ནས། ཆོས་ཉིད་ཀྱི་སྟོབས་དང༌། དོན་དང༌། ངེས་པའི་དོན་དང༌། ཡེ་ཤེས་ཀྱི་སྙིང་པོ་ལ་མཉམ་པར་བཞག་པའི་ཤེས་རབ་ཀྱིས་ངེས་དོན་དམ་པ་ཟབ་མོ་རྡོ་རྗེ་ཐེག་པའི་གྲུབ་པ་ཁོ་ན་འཆད་པ་སྟེ། འདས་པ་དང་མ་འོངས་པ་དང་ད་ལྟར་བྱུང་བའི་སངས་རྒྱས་ཐམས་ཅད་ཀྱི་བགྲོད་པ་གཅིག་པ་ཉིད་ཆེས་གསལ་བའི་རྣམ་པར་རྒྱལ་བ་ཆེན་པོའི་ཤིང་རྟ་ཆེན་པོ་འཁྲུལ་པའི་དྲི་མས་འཁྱོག་པོར་མི་འདྲེན་པའི་བཤུལ་བཟང་པོར་གྲུབ་བོ། །

ཆེན་པོར་ཞེས་སོགས་ཀྱི་ཚིགས་བཅད་ཀྱི་དོན་ནི།

ཆེན་པོར་གྲགས་ལ་བརྩེ་ཞིང་རྗེས་འཛིན་བློ། །

སྨོན་ལམ་དག་པ་རྣམས་ཀྱིས་མཚམས་སྦྱར་ནས། །

དགེ་ལ་སྦྱོར་བའི་བློ་གྲོས་སྐྱེད་པའི་རྟེན། །

ཡོངས་སུ་སྔོ་བར་མཛད་དེར་གསོལ་བ་འདེབས། །

ཆེན་པོར་གྲགས་པ་ཕྱི་རོལ་པའི་ཐུབ་པ་དང་ལྷ་དང་དྲང་སྲོང་རིགས་སྔགས་འཆང་བ་སྐྱེས་བུ་གཡོན་ཅན་རྣམས་དང༌། འཕགས་པ་ཉན་ཐོས་དང་རང་སངས་རྒྱས་སྐྱེས་བུ་ཆེན་པོར་བགྲངས་པ་མཐའ་དག་ཀྱང་མཐའ་གཉིས་ཀྱི་ལམ་དུ་མལ་འཆའ་བས། སེམས་ཅན་ཆེན་པོ་དེ་དག་ནས། ཐ་ན་དུད་འགྲོའི་སྐྱེ་གནས་སུ་ཆུད་པའི་བར་གྱི་འབྱུང་པོ་ཐམས་ཅད་ལ་བརྩེ་བའི་སྙིང་རྗེས་ཀུན་ནས་བསླངས་པའི་བྱང་ཆུབ་ཀྱི་སེམས་སྨོན་ལམ་གྱི་གྲོགས་ཅན་གྱིས་ཀུན་རྫོབ་དང་དོན་དམ་པའི་སེམས་བསྐྱེད་མ་ལུས་པའི་དོན། རྫོགས་སྨིན་སྦྱང་གསུམ་གྱི་བགྱི་བས་དགོས་འདོད་རེ་བ་དང་མཐུན་པར་སྐོང་ནུས་པའི་ལེགས་བྱས་བྱང་ཆུབ་ཆེན་པོའི་རྒྱུར་བསྔོས་པ་ལས། འབྲས་བུར་གྲུབ་པའི་བྱང་ཆུབ་ཀྱི་གནས་ལུགས་ཡང་དག་པར་གྲུབ་བོ། །

དེ་ལྟར་ཞེས་སོགས་ཀྱི་ཚིགས་བཅད་ཀྱི་དོན་ནི།

དེ་ལྟར་ཡོན་ཏན་བརྗོད་ལས་དགེ་གང་ཐོབ། །

ཡོན་ཏན་དེ་ལྡན་ཡོན་ཏན་བརྗོད་པའི་ངག །

བྱང་ཞིང་ཆུབ་པའི་ལུས་སེམས་དོན་ལྡན་པ། །

ཀརྨ་པ་ཡི་དགོངས་པ་རྫོགས་བྱེད་ཤོག །

དེ་ལྟར་བསྟོད་པ་འདི་བསྟན་པས། བཟུང་བ་ཐོས་པ། བསྟོད་པའི་ཡི་གེ་མཐོང་བ། བསྟོད་པ་འདི་ལ་བརྟེན་ནས་ལུང་རྟོགས་ཀྱི་ཡོན་ཏན་སྐྱེས་པའི་དགེ་བ་དེ་དག་ཐམས་ཅད་ཀྱིས་བསྟོད་པ་འདིའི་བརྗོད་བྱའི་དོན་དང་ལྡན་པ། ལུས་དོན་ལྡན་གཟུགས་སྐུ། སེམས་དོན་ལྡན་ངོ་བོ་ཉིད་ཀྱི་སྐུ་སྟེ་རྣམ་པ་ཐམས་ཅད་མཁྱེན་པ་མངོན་པར་རྫོགས་པར་སངས་རྒྱས་ཏེ་སངས་རྒྱས་ཐམས་ཅད་ཀྱི་ཕྲིན་ལས་ཀྱི་རྒྱ་མཚོ་ཆེན་པོའི་དགོངས་པར་གྲུབ་བོ། །

ཨེ་མ། རྣལ་འབྱོར་སངས་རྒྱས་མཉན་པའི་བྱིན་རླབས་དང༌། །རྣལ་འབྱོར་མི་བསྐྱོད་རྡོ་རྗེའི་རང་བཞིན་གཉིས། །བཀའ་བརྒྱུད་དྭགས་པོའི་ཀློང་ན་བདེ་བའི་གཏམ། །སེམས་ཅན་དོན་དུ་རང་ལ་བསྟོད་པར་བྱས། །བླུན་ཆེན་འགྲོས་ཀྱིས་བསླད་པའི་སེམས་ཅན་ཀུན། །གཏི་མུག་དྲི་མ་བྲལ་བར་བྱིན་གྱིས་རློབས། །ཞེས་བྱ་བ་འདི་ནི་ཉིད་ལ་ཉིད་ཀྱིས་བསྟོད་པའི་འགྲེལ་པའོ།། །།